A Bizottság 65/82/EGK rendelete

(1982. január 13.)

a cukornak a következő gazdasági évre történő átvitelére vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a cukorágazat piacának közös szervezéséről szóló, 1981. június 30-i 1785/81/EGK tanácsi rendeletre [1] és különösen annak 27. cikke (3) bekezdésére, 32. cikke (3) bekezdésére és 48. cikkére,

mivel az 1785/81/EGK rendelet 27. cikke előírja, hogy minden vállalkozás szabadon dönthet arról, hogy az A kvótáján kívül eső cukortermelésének teljes egészét vagy annak csak egy részét viszi át a következő gazdasági évre, abból a célból, hogy azt azon év termeléseként kezeljék; mivel tekintettel arra a lehetőségre, hogy a cukortermelő vállalkozás úgy dönthet, hogy a termelésének teljes, A kvótán felüli részét átviszi a következő évre, az érintett cukorrépa-termelőket is szorosan be kell vonni ebbe a döntésbe egy erre a pontra kitérő szakmaközi megállapodás keretében, a legutóbb Görögország csatlakozási okmányával módosított, a cukorrépa beszerzésére vonatkozó szerződések és az ágazaton belüli szakmai megállapodások keretrendelkezéseinek megállapításáról szóló, 1968. február 20-i 206/68/EGK tanácsi rendeletnek [2] megfelelően; mivel Franciaország tengerentúli megyéinek cukornád-feldolgozói és -termelői közötti kapcsolatok az érintett gyár közös bizottságára tartoznak; mivel ezért e bizottság előzetes hozzájárulása szükséges a nádcukor átviteléhez;

mivel az átvitel csak olyan cukorra alkalmazható, amelyet valóban megtermeltek; mivel ezért indokolt rendelkezni arról, hogy egy vállalkozás dönthet úgy, hogy cukortermelésének csak azt az A kvótán kívül eső részét viszi át, amelynek termelését az érintett tagállam igazolta, valamint indokolt az említett igazolás szabályainak létrehozása, különösen a vállalkozás által e célból benyújtandó tájékoztatást illetően;

mivel az 1785/81/EGK rendelet 27. cikk (3) bekezdésének második albekezdése díj kiszabását írja elő minden olyan átvitt cukorra, amelyet a 12 egymást követő hónapból álló kötelező tárolási időszak során értékesítettek; mivel továbbá, az említett cukornak az említett időszakban történő értékesítése igazolja, mint minden egyéb értékesített cukor esetében is, az 1785/81/EGK rendelet 8. cikk (2) bekezdés harmadik albekezdésének a) pontjában említett tárolási díjjal megegyező további összeg kiszabását;

mivel ennek a rendeletnek az a célja, hogy felváltsa a 144/69/EGK rendelettel [3] módosított, az adott évi cukortermelés egy részének a következő gazdasági évre történő átvitele részletes szabályainak megállapításáról szóló, 1969. január 20-i 103/69/EGK bizottsági rendeletet; [4]

mivel a görögországi cukorrépa-termelők még nem rendelkeznek őket képviselő szakosodott szakmai szervezetekkel; mivel ezért átmeneti intézkedéssel kell biztosítani a cukornak az 1981/82-es gazdasági évről történő átvitelét;

mivel a Cukorpiaci Irányítóbizottság az elnöke által megállapított határidőn belül nem nyilvánított véleményt,

ELFOGADTA EZT A RENDELETET:

1. cikk

(1) Egy vállalkozás csak akkor viheti át a répacukornak egy bizonyos mennyiségét a következő gazdasági évre az 1785/81/EGK rendelet 27. cikkének megfelelően, ha arról a 206/68/EGK rendelet 1. cikkének értelmében megkötött szakmaközi megállapodásban rendelkezik.

A répacukornak a következő gazdasági évre történő átvitele alkalmazásában az első albekezdésben említett megállapodásnak tartalmaznia kell az átvitelre kerülő cukormennyiségnek megfelelő cukorrépa mennyiségéről, valamint a cukorrépa említett mennyiségének a cukorrépa-termelők közötti elosztásáról szóló rendelkezéseket.

(2) Egy vállalkozás csak akkor viheti át a nádcukor bizonyos mennyiségét a következő gazdasági évre az 1785/81/EGK rendelet 27. cikkének megfelelően, ha ezt az érintett gyár vegyes bizottsága jóváhagyta.

2. cikk

(1) Egy vállalkozás csak akkor dönthet úgy, hogy átviszi a cukrot, ha az érintett tagállam igazolja, hogy azt a cukrot az A kvótán felül állították elő.

(2) Az (1) bekezdésben említett igazoláshoz a tagállam:

a) az előző gazdasági évről már átvitt cukor mennyiségét hozzáadja az adott gazdasági év során, az átvitelről hozott döntés időpontjáig előállított cukor mennyiségéhez; valamint

b) az a) pontban említett teljes összegből levonja a C cukor azon mennyiségét, amely az átvitelről hozott legutóbbi döntést megelőzően kivitelre kerülhetett, és azokat a mennyiségeket, amelyek átviteléről a folyó gazdasági év során hozhattak döntést.

A szóban forgó vállalkozás által átvihető cukormennyiség nem haladhatja meg az első albekezdésben említett számítások eredménye és a vállalkozás A kvótája közötti különbséget.

(3) Egy adott gazdasági évre átvitt cukormennyiséget úgy kell tekinteni, mint az abban az évben elsőként előállított cukrot.

3. cikk

(1) Amennyiben a vállalkozás az átvitelről döntött, azonban az átvitt cukorrá feldolgozott cukorrépára vonatkozóan nem fizette meg az "A" cukorrépának az előállítás gazdasági évében érvényes minimálárának megfelelő nem végleges összeget, a vállalkozásnak meg kell osztania az 1785/81/EGK rendelet 27. cikkében említett tárolás visszatérítését a cukorrépa-termelővel. E megosztásnál az alábbiakat kell figyelembe venni:

a) az 1785/81/EGK rendelet 8. cikkében említett megfelelő tárolási visszatérítés összegének meghatározásánál figyelembe vett finanszírozási költségeket;

b) az említett rendelet 29. cikkének (2) bekezdésében említett százalékos arányt;

c) az említett rendelet 4. cikkének (2) bekezdésében említett hozamot.

(2) Az 1785/81/EGK rendelet 30. cikkének (3) bekezdésének alkalmazásakor, a szakmaközi megállapodás keretében el lehet térni ugyanezen rendelet 32. cikk (2) bekezdés második francia bekezdésének rendelkezéseitől.

E bekezdés alkalmazása azonban nem eredményezheti azt, hogy bármely legjobb termelő összbevétele kevesebb legyen, mint a fent említett rendelet 6. és 32. cikkeinek alkalmazásából eredő bevételek.

4. cikk

Az 1785/81/EGK rendelet 27. cikkének (2) bekezdésében említett értesítés az alábbiakat tartalmazza:

a) az átvitelre kerülő mennyiséget fehércukorban kifejezve;

b) az e rendelet 2. cikkében említett igazoláshoz szükséges adatokat.

A tagállamok további adatokat is kérhetnek.

5. cikk

(1) Az érintett tagállam által elismert vis maior eseteket kivéve és a 2. cikk (3) bekezdésének sérelme nélkül a tagállamok az átvitt cukorra 100 kilogrammonként 20,00 ECU összeget vetnek ki azon vállalkozások esetében, amelyek nem tettek eleget az 1785/81/EGK rendelet 27. cikkének (2) bekezdésében említett tárolási kötelezettségnek. Az első albekezdésben említett cukormennyiségre a tagállamok szintén kivetnek egy, a cukor értékesítésekor érvényes, az 1785/81/EGK rendelet 8. cikke (2) bekezdése harmadik albekezdésének a) pontjában említett tárolási díjjal megegyező összeget.

(2) A tagállamok megteszik a szükséges lépéseket e cikk alkalmazására, különösen azokban az esetekben, ahol az érintett vállalkozás vis maior esetet jelentett be.

6. cikk

A 103/69/EGK rendelet hatályát veszti.

7. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Az 1981/82. gazdasági évről az 1982/83. gazdasági évre átvitt cukor tekintetében az 1. cikk (1) bekezdésének rendelkezései Görögországra nem alkalmazhatók.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1982. január 13-án.

a Bizottság részéről

Poul Dalsager

a Bizottság tagja

[1] HL L 177., 1981.7.1., 4. o.

[2] HL L 47., 1968.2.23., 1. o.

[3] HL L 20., 1969.1.27., 6. o.

[4] HL L 14., 1969.1.21., 9. o

--------------------------------------------------